ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2054/96 υποβολή: Jesϊs Cabezσn Alonso (PSE) προς την Επιτροπή (19 Iουλίου 1996)

Θέμα: Ευρωπαϊκό έτος κατά του ρατσισμού

Δοθέντος ότι το επικείμενο 1997 έχει ανακηρυχθεί ως «Ευρωπαϊκό έτος κατά του ρατσισμού», πώς ερμηνεύει η Επιτροπή τη μυστική και με συνοπτικές διαδικασίες απέλαση από το ισπανικό έδαφος 103 αφρικανών παράνομων μεταναστών, μέτρο που κατήγγειλαν οι ΜΚΟ και ο ισπανός Επίτροπος Διοικήσεως;

Απάντηση του κ. Flynn εξ ονόματος της Επιτροπής (9 Σεπτεμβρίου 1996)

Η Επιτροπή υπενθυμίζει στο αξιότιμο μέλος ότι το θέμα των διαδικασιών απέλασης των παράνομων μεταναστών ανήκει αποκλειστικά στην αρμοδιότητα των κρατών μελών.

Εντούτοις,επειδή το άρθρο Κ1 του τίτλου VI της συνθήκης για την Ευρωπαϊκή Ένωση ορίζει την πολιτική σχετικά με τους υπηκόους τρίτων χωρών ως ζήτημα κοινού ενδιαφέροντος, το Συμβούλιο ενέκρινε σειρά κειμένων για την συνεργασία σε θέματα απομάκρυνσης ατόμων που ευρίσκονται παράνομα στην επικράτεια των κρατών μελών. Αν και δεν είναι υποχρεωτικά, αυτά τα κείμενα προσδιορίζουν τις κοινές αρχές στις οποίες τα κράτη μέλη καλούνται να συμμορφωθούν, σύμφωνα με τις αντίστοιχες εθνικές νομοθεσίες τους. Μεταξύ αυτών των αρχών αναφέρεται η ανάγκη να επιτρέπεται, στα υπό απομάκρυνση άτομα, να ασκούν δικαίωμα προσφυγής κατά των αποφάσεων καθώς και η τήρηση των διεθνών συμβάσεων προστασίας των δικαιωμάτων του ανθρώπου.
ΓΡΑΠΤΗ ΕΡΩΤΗΣΗ E-1375/96 υποβολή: Peter Truscott (PSE) προς την Επιτροπή (6 Iουνίου 1996)

Θέμα: Εγκεκριμένες αγορές ζώων στην ΕΕ

Μπορεί ο Επίτροπος να αναφέρει πόσες εγκεκριμένες αγορές ζώων στην ΕΕ έχουν κοινοποιηθεί από τις αρμόδιες αρχές της α) Βρετανίας, β) Γαλλίας, γ) Ισπανίας, δ) Ιταλίας, ε) Ιρλανδίας, προς την Επιτροπή, όπως προβλέπει το άρθρο 3, παράγραφος 8 της οδηγίας ΕΟΚ/64/432 ((ΕΕ L 121, της 29.7.1964, σελ. 1977 ));

Συμπληρωματική απάντηση του κ. Fischler εξ ονόματος της Επιτροπής (23 Σεπτεμβρίου 1996)

Εκτός από την απάντησή της στις 08 Ιουλίου 1996, η Επιτροπή είναι σε θέση να δώσει στο Αξιότιμο Μέλος του Κοινοβουλίου την ακόλουθη πληροφορία.

Οι αρχές της Μεγάλης Βρετανίας έχουν εγκρίνει για το ενδοικονοτικό εμπόριο 141 σταθμούς συγκέντρωσης ζώων. Περίπου τα δύο τρία αυτών είναι ζωοαγορές. Οι γαλλικές αρχές έχουν ενημερώσει την Επιτροπή σχετικά με την μέχρι τώρα έγκριση 167 σταθμών συγκέντρωσης ζώων εκ των οποίων τρεις είναι ζωοαγορές. Ωστόσο, ο κατάλογος που έλαβε η Επιτροπή είναι προσωρινός. Η Ιρλανδία έχει ενημερώσει την Επιτροπή ότι έχει εγκρίνει 117 σταθμούς συγκέντρωσης ζώων, συμπεριλαμβανομένων 107 ζωοαγορών. Η Επιτροπή λυπάται που πρέπει να πληροφορήσει το Αξιότιμο Μέλος του Κοινοβουλίου ότι οι ισπανικές και οι ιταλικές αρχές δεν έχουν εγκαίρως ανταποκριθεί στην έκκληση της Επιτροπής για νεότερες πληροφορίες σε αυτό το πεδίο.
ΓΡΑΠΤΗ ΕΡΩΤΗΣΗ E-2121/96 υποβολή: Josι Valverde Lσpez (PPE) προς την Επιτροπή (26 Iουλίου 1996)

Θέμα: Κτηνιατρικοί έλεγχοι στις κτηνοτροφικές εκμεταλλεύσεις στη Μεγάλη Βρετανία για τον εντοπισμό περιπτώσεων ΣΕΒ

Το εγκριθέν σχέδιο για τα μέτρα ελέγχου και εξάλειψης της νόσου ΣΕΒ προβλέπει την πραγματοποίηση λεπτομερούς έρευνας «διεξαγόμενης από κτηνίατρο σε κάθε εκμετάλλευση όπου σημειώθηκαν περιστατικά ΣΕΒ», για τον εντοπισμό όλων των ζώων που πρέπει να θανατωθούν σύμφωνα με τα επιδημιολογικά δεδομένα.

Ερωτάται η Επιτροπή: ποιές είναι στη Μεγάλη Βρετανία «οι αρμόδιες αρχές» που επιβάλουν μια τέτοια υποχρέωση και ποιές είναι οι αστικές ευθύνες που συνεπάγεται η μη τήρησή της σύμφωνα με την εσωτερική έννομη τάξη;

Απάντηση του κ. Fischler εξ ονόματος της Επιτροπής (23 Σεπτεμβρίου 1996)

Η αρμόδια αρχή που επιβάλλει την υποχρέωση για τη διεξαγωγή επιδημιολογικής μελέτης είναι η κρατική κτηνιατρική υπηρεσία που υπάγεται στο Υπουργείο Γεωργίας, Αλιείας και Τροφίμων.

Η Επιτροπή δεν μπορεί να εκφέρει γνώμη σχετικά με την αστική ευθύνη που συνεπάγεται πιθανή παράβαση αυτής της υποχρέωσης, σύμφωνα με το αγγλικό δίκαιο.
ΓΡΑΠΤΗ ΕΡΩΤΗΣΗ E-1988/96 υποβολή: Peter Crampton (PSE) προς την Επιτροπή (17 Iουλίου 1996)

Θέμα: Παρεκκλίσεις από την οδηγία 91/497/ΕΟΚ

Σε απάντηση προς τη γραπτή μου ερώτηση (Ε-1233/96) ((ΕΕ C 305, 15.10.1996, 68. )) επί του θέματος των παρεκκλίσεων από την οδηγία 91/497/ΕΟΚ ((ΕΕ L 268, της 24.9.1991, σελ. 69. )) που προβλέπονται για τα κράτη μέλη, η Επιτροπή ανέφερε ότι δεν είχε ακόμη λάβει καταστάσεις από όλα τα κράτη μέλη σχετικά με τις επιχειρήσεις που επωφελούνται παρεκκλίσεων βάσει της Οδηγίας.

Μπορεί να με πληροφορήσει η Επιτροπή ποιά κράτη μέλη έχουν αποστείλει την κατάσταση των επιχειρήσεων που επωφελούνται από παρεκκλίσεις βάσει της Οδηγίας αυτής και πόσες παρεκκλίσεις υπάρχουν σε κάθε κράτος μέλος που έχει υποβάλει σχετική κατάσταση;

Απάντηση του κ. Fischler εξ ονόματος της Επιτροπής (5 Σεπτεμβρίου 1996)

Η Επιτροπή δεν έλαβε ακόμη από όλα τα κράτη μέλη τον κατάλογο των εγκαταστάσεων που απολαύουν της παρέκκλισης σύμφωνα με την οδηγία 91/497/ΕΟΚ.

Δεν θα παραλείψει να ανακοινώσει στο Αξιότιμο Μέλος του Ευρωπαϊκού Κοινοβουλίου τις αιτούμενες πληροφορίες.
ΓΡΑΠΤΗ ΕΡΩΤΗΣΗ E-2906/96 υποβολή: Klaus Rehder (PSE) προς την Επιτροπή (31 Οκτωβρίου 1996)

Θέμα: Καλλιέργεια και εισαγωγή αραβοσίτου και κυάμων σόγιας

1. Πώς έχει εξελιχθεί κατά τα τελευταία 5 έτη η καλλιέργεια αραβοσίτου και κυάμων σόγιας στα επιμέρους κράτη μέλη της Ευρωπαϊκής Ένωσης;

2. Σε ποιό ύψος ανήλθαν οι εισαγωγές αραβοσίτου και κυάμων σόγιας από τις ΗΠΑ στα επιμέρους κράτη μέλη κατά τα τελευταία 5 έτη;

Απάντηση του κ. Fischler εξ ονόματος της Επιτροπής (20 Νοεμβρίου 1996)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-2683/96 υποβολή: Josι Valverde Lσpez (PPE) προς την Επιτροπή (15 Οκτωβρίου 1996)

Θέμα: Πρωτοβουλία του Δημοτικού Συμβουλίου της Ανδαλουσίας να αποκλείσει τους δήμους του Sanlϊcar της Barrameda και του Trebujena από το Ρυθμιστικό Χωροταξικό Σχέδιο Συντονισμού της Doρana

Οικολογικές οργανώσεις της Ανδαλουσίας κατήγγειλαν πρωτοβουλία του Δημοτικού Συμβουλίου της Ανδαλουσίας να αποκλείσει τους δήμους του Sanlϊcar της Barrameda και του Trebujena από το Ρυθμιστικό Χωροταξικό Σχέδιο Συντονισμού της Doρana σε ένα χειρισμό για την κατασκευή πολυτελούς οικισμού στην περιοχή τη λεγόμενη «Loma de Martνn Miguel». Η κατασκευή θα μπορούσε να ομοιάζει πολύ με το περίφημο σχέδιο «Costa Doρada» το οποίο είχε τύχει δριμύτατων επικρίσεων.

Δεδομένου ότι τη στιγμή αυτή εφαρμόζεται το πρόγραμμα «Doρada II» το οποίο χρηματοδοτείται από την Κοινότητα με άνω των 40 εκατ. ECU. ποσό στο οποίο προστίθεται η έκτακτη επιδότηση των 105 εκατ. ECU που χορηγήθηκε το 1992 κατά το Ευρωπαϊκό Συμβούλιο του Εδιμβούργου για την περίοδο 1994-1997, θα θέλαμε να μας ανακοινώσει η Επιτροπή τα νέα που έχει γι'αυτές τις πιθανές ενέργειες και κατά πόσο αυτές συμβιβάζονται με το «Κύριο Σχέδιο της Doρana».

Απάντηση τουτης κας Wulf-Mathies εξ ονόματος της Επιτροπής (15 Νοεμβρίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1665/96 υποβολή: Juan Colino Salamanca (PSE) και Jesϊs Cabezσn Alonso (PSE) προς την Επιτροπή (24 Iουνίου 1996)

Θέμα: Έλεγχος της σπογγώδους εγκεφαλοπάθειας των βοειδών

Με τα στοιχεία που διαθέτει η Επιτροπή, μπορεί να επιβεβαιώσει, να ανασκοπήσει ή να διαψεύσει ορισμένα σχόλια των ευρωπαϊκών μέσων ενημέρωσης σχετικά με τη μη εφαρμογή, στο Ηνωμένο Βασίλειο, των μέτρων που εξήγγειλε η ίδια η βρετανική κυβέρνηση για τον έλεγχο των κοπαδιών που επλήγησαν από τη σπογγώδη εγκεφαλοπάθεια των βοειδών;

Απάντηση του κ. Fischler εξ ονόματος της Επιτροπής (16 Ιουλίου 1996)

Η Επιτροπή και τα κράτη μέλη πληροφορήθηκαν από το Ηνωμένο Βασίλειο για τα μέτρα που ελήφθησαν από τότε που ανακαλύφθηκε η ασθένεια, κατά το 1986. Το Ηνωμένο Βασίλειο ανακοίνωσε τη σπογγώδη εγκεφαλοπάθεια των βοοειδών (ΣΕΒ) στις 21 Ιουνίου 1988 και εφαρμόστηκε πολιτική σφαγής, κατά την οποία όλα τα ζώα για τα οποία υπάρχουν υπόνοιες ότι έχουν προσβληθεί από τη ΣΕΒ καταστρέφονται και ο εγκέφαλος υποβάλλεται σε εξέταση post-mortem. Ο κτηνοτρόφος λαμβάνει αποζημίωση για τη θανάτωση των βοοειδών για τα οποία υπάρχουν υπόνοιες ότι έχουν προβληθεί από ΣΕΒ.

Επιπλέον, στις 18 Ιουλίου 1988, εισήχθη το πλέον σημαντικό στοιχείο για την εξάλειψη της ΣΕΒ, δηλαδή η απαγόρευση να διατρέφονται τα μηρυκαστικά με πρωτεϊνούχο κρέας μηρυκαστικών.

Η Επιτροπή δεν έχει λάβει πληροφορίες σχετικά με παραβάσεις της πολιτικής σφαγής και καταστροφής και δεν έχει λόγους να πιστεύει ότι η καταστροφή, όσον αφορά τις περιπτώσεις ΣΕΒ, δεν έχει εφαρμοστεί ορθά.

Εντούτοις, η απαγόρευση σχετικά με τη διατροφή δεν έχει εφαρμοστεί πλήρως, όπως το επιβεβαίωσαν και οι βρετανικές αρχές. Αυτή η ελλιπής εφαρμογή της απαγόρευσης σχετικά με τη διατροφή φαίνεται και από τον αριθμό κρουσμάτων ΣΕΒ σε ζώα που γεννήθηκαν μετά τις 18 Ιουλίου 1988. Το Ηνωμένο Βασίλειο έχει λάβει τώρα περαιτέρω νόμιμα μέτρα για να επανορθώσει αυτή την κατάσταση, απαγορεύοντας τη χορήγηση πρωτεΐνης θηλαστικών σε όλα τα ζώα που προορίζονται για ανθρώπινη κατανάλωση και καθιστώντας παράνομη την κατοχή ζωοτροφών που περιέχουν πρωτεΐνη θηλαστικών.
ΓΡΑΠΤΗ ΕΡΩΤΗΣΗ E-1024/96 υποβολή: Miguel Arias Caρete (PPE) προς την Επιτροπή (3 Μαΐου 1996)

Θέμα: Βελγικές εθνικές ενισχύσεις στους παραγωγούς οπωροκηπευτικών

Οι βελγικές αρχές προτίθενται να εγκρίνουν, υπό την κάλυψη του κανονισμού 2611/95 ((ΕΕ L 268 της 10.11.1995, σελ. 3. )) εθνικές ενισχύσεις στους παραγωγούς οπωροκηπευτικών θερμοκηπίου και αντιδιών, για την αντιστάθμιση της απώλειας εισοδήματος που οφείλεται στην υποτίμηση της πεσέτας.

Εάν ληφθεί υπόψη ότι οι αλληλοκαλύψεις μεταξύ των παραδοσιακών περιόδων εμπορίας του Βελγίου και της Ισπανίας παρατηρούνται τους μήνες Οκτώβριο, Απρίλιο και Μάιο και ότι, τους μήνες αυτούς του 1994 και 1995 δεν παρατηρήθηκαν σημαντικές νομισματικές διακυμάνσεις, θα πρέπει να συμπεράνουμε ότι η απώλεια εισοδήματος που σημειώθηκε δεν οφείλεται σε νομισματικές διακυμάνσεις, αλλά σε προβλήματα διαρθρωτικού χαρακτήρα της λειτουργίας των αγορών, στην πτωτική τάση των τιμών που ξεκίνησε το 1990 και στην κρίση του βελγικού συστήματος πλειστηριασμών.

Δεδομένου ότι οι εξαγωγές ισπανικών αντιδιών είναι ασήμαντες και δεν επηρεάζουν τις αγορές, οποιαδήποτε ενίσχυση για τον λόγο αυτό είναι αβάσιμη και, επομένως, η ενίσχυση που προτείνει η βελγική κυβέρνηση έχει ως στόχο να ενθαρρύνει την παραγωγή τομάτας, στρεβλώνοντας σοβαρά τις ορθές συνθήκες ανταγωνισμού.

Υπό τις συνθήκες αυτές, ερωτάται η Επιτροπή: Θεωρεί ότι η ενίσχυση που προτείνει η βελγική κυβέρνηση πληροί τις προϋποθέσεις που καθορίζει ο κανονισμός 2611/95;

Απάντηση του κ.Fischler εξ ονόματος της Επιτροπής (12 Ιουνίου 1996)

Η Επιτροπή παρέλαβε, στις 18 Απριλίου 1996, ανακοίνωση των βελγικών αρχών σύμφωνα με τις διατάξεις του κανονισμού (ΕΚ) αριθ. 2611/95 του Συμβουλίου. Η Επιτροπή δεν έχει ακόμη ολοκληρώσει την αξιολόγηση της ανακοίνωσης αυτής.
ΓΡΑΠΤΗ ΕΡΩΤΗΣΗ E-1769/96 υποβολή: Glyn Ford (PSE) προς την Επιτροπή (3 Iουλίου 1996)

Θέμα: Σκυλιά προσβεβλημένα από την ασθένεια της λύσσας

Θα μπορούσε η Επιτροπή να ανακοινώσει τον αριθμό των προσβεβλημένων από την ασθένεια της λύσσας σκυλιών που επισημάνθηκαν στα σύνορα της ΕΕ, μέσω της διαδικασίας της «καραντίνας», ανά έτος κατά την τελευταία πενταετία;

Απάντηση του κ. Fischler εξ ονόματος της Επιτροπής (6 Σεπτεμβρίου 1996)

Δεν έχουν επισημανθεί τέτοιες περιπτώσεις στα σύνορα της ΕΕ κατά την περίοδο που αναφέρει το αξιότιμο μέλος του Κοινοβουλίου.
ΓΡΑΠΤΗ ΕΡΩΤΗΣΗ P-2478/96 υποβολή: Antonio Tajani (UPE) προς την Επιτροπή (13 Σεπτεμβρίου 1996)

Θέμα: Συναλλαγές με την Τυνησία όσον αφορά το ελαιόλαδο - επανάληψη γραπτής ερώτησης επί απάντησης της Επιτροπής στις 16.07.1996 (Ε-1737/96)

Έχοντας υπόψη ότι στις 27.3.1996 η Επιτροπή απάντησε σε μία πρώτη ερώτηση του Φεβρουαρίου 1996 (Ε-0470/96 ((EE C 280, 25.9.1996, 33. )),

- προσθέτοντας ότι τον Ιούνιο του 1996 διατυπώθη εκ νέου ερώτηση με προσαγωγή συγκεκριμένων λόγων συζήτησης (Ε-1734/96 ((EE C 297, 8.10.1996, 133. )),

- λόγω του ότι η απάντηση στην προαναφερθείσα ερώτηση πρέπει να θεωρηθεί εντελώς ασαφής και απαράδεκτη,

Θεωρεί η Επιτροπή σκόπιμο:

- να διευκρινίσει το νόημα της απάντησης στις 27.3.1996, δεδομένου ότι τα ερωτήματα διπνέοντο από σαφή και διαφανή λογική;

- να διατυπώσει σύσταση προς τον αρμόδιο οργανισμό της Τυνησίας να επιβεβαιώσει το Προεδρικό Διάταγμα της 25.12.1995 και τη συνακόλουθη παύση των εξαγωγών ελαιολάδου;

Γνωστοποιείται στην Επιτροπή ότι στις 31.10.1996 θα λήξει η ισχύς του ως άνω Διατάγματος και ότι η διαρκούσα αναποφασιστικότητά της ενώ υφίσταται περιορισμένο δυναμικό παραγωγής ελαίου στις κοινοτικές χώρες δημιουργεί αγώνα δρόμου για την άνοδο των τιμών κατανάλωσης με άμεση επίπτωση στους πραγματικούς δείκτες πληθωρισμού.

Ζητείται ως εκ τούτου από την Επιτροπή να παρέμβει έναντι της Τυνησίας, μεταξύ άλλων και με κυρώσεις, ως μη τηρούσης τους όρους της Ευρωμεσογειακής Συμφωνίας της 17.5.1995.

Απάντηση του κ. Fischler εξ ονόματος της Επιτροπής (2 Οκτωβρίου 1996)

Ως συμπλήρωμα της απάντησης που έδωσε η Επιτροπή στην γραπτή ερώτηση Ε-1737/96 του Αξιότιμου Μέλους του Ευρωπαϊκού Κοινοβουλίου ((ΕΕ αριθ. C 297 της 8.10.1996. )), πρέπει να διευκρινιστεί ότι η Επιτροπή δεν θεωρεί το προεδρικό διάταγμα της Τυνησίας, της 25ης Δεκεμβρίου 1995, ασυμβίβαστο με την διμερή συμφωνία μεταξύ της Κοινότητας και της Τυνησίας, η οποία ισχύει από το 1978. Η συμφωνία αυτή συνεχίζει να ισχύει και, συνεπώς, η Επιτροπή δεν έχει την πρόθεση να ζητήσει από τις αρχές της Τυνησίας να ακυρώσουν το εν λόγω διάταγμα.

Ωστόσο, η νέα συμφωνία που έχει συναφθεί το 1995 μεταξύ της Κοινότητας και της Τυνησίας, προβλέπει την προσαρμογή των κρατικών μονοπωλίων εμπορικού χαρακτήρα. Θα υπάρξει μία περίοδος πέντε ετών για την εν λόγω προσαρμογή, από την στιγμή έναρξης ισχύος της συμφωνίας. Η συμφωνία θα αρχίσει να ισχύει, μόλις ολοκληρωθεί η διαδικασία της επικύρωσης του Κοινοβουλίου. Η Επιτροπή θα μεριμνήσει ώστε η νέα συμφωνία να τηρηθεί από την Τυνησία.

Η Επιτροπή εκτιμά ότι η μειωμένη κοινοτική και διεθνής προσφορά, είναι η αιτία για την άνοδο των τιμών στον τομέα του ελαιολάδου.
ΓΡΑΠΤΗ ΕΡΩΤΗΣΗ E-1957/96 υποβολή: Hiltrud Breyer (V) προς το (17 Iουλίου 1996)

Θέμα: Λαθρεμπορία πλουτωνίου

1. Πώς εξηγεί το Συμβούλιο τη διαπιστωθείσα αντίφαση στην περίπτωση της λαθρεμπορίας πλουτωνίου το 1994 με προορισμό το Μόναχο;

2. Η ΕΥΡΑΤΟΜ υποστηρίζει ότι ενημερώθηκε από την ομοσπονδιακή κυβέρνηση στις 10.8.1994. Η ομοσπονδιακή κυβέρνηση υποστηρίζει αντιθέτως ότι ενημέρωσε την ΕΥΡΑΤΟΜ ήδη στις 27.7.1994. Ποιός είπε ψέματα; Η ομοσπονδιακή κυβέρνηση ή η ΕΥΡΑΤΟΜ;

3. Πώς εξηγεί το Συμβούλιο το γεγονός ότι λαθρεμπορία πλουτωνίου έγινε σε δώδεκα μόνο κράτη μέλη, κυρίως όμως, και με κατάφωρο τρόπο, στην Ομοσπονδιακή Δημοκρατία της Γερμανίας;

4. Μπορεί να αποκλείσει το Συμβούλιο ότι η Ομοσπονδιακή Υπηρεσία Πληροφοριών στην ΟΔΓ οργάνωσε απατηλή λαθρεμπορία πλουτωνίου;

Απάντηση (7 Νοεμβρίου 1996)

Το Συμβούλιο εφιστά την προσοχή της αξιότιμης κ. Breyer στην απάντηση που δόθηκε στη γραπτή ερώτηση αριθ. Ε-3082/95 σχετικά με την κατάσχεση πλουτωνίου στο αεροδρόμιο του Μονάχου (ΕΕ αριθ. C της 17.4.1996, σελ. 21).
ΓΡΑΠΤΗ ΕΡΩΤΗΣΗ E-2246/96 υποβολή: Jens-Peter Bonde (NI) προς την Επιτροπή (9 Αυγούστου 1996)

Θέμα: Γάλα στα σχολεία

Επί του παρόντος δεν δίδεται καμία επιχορήγηση για υγιεινά γαλακτοκομικά προϊόντα όπως το αποβουτυρωμένο γάλα και το βουτυρόγαλα, ενώ το πλήρες γάλα λαμβάνει μεγαλύτερη επιχορήγηση από το ημιαποβουτυρωμένο. Προτίθεται η Επιτροπή να προτείνει ενιαίο ποσό ενίσχυσης ανά λίτρο γάλακτος ή, ενδεχομένως, να καταργήσει πλήρως το γραφειοκρατικό καθεστώς που διέπει το γάλα στα σχολεία, και να παραχωρήσει στα κράτη μέλη την αρμοδιότητα στον τομέα των καθεστώτων ενισχύσεων;

Απάντηση του κ. Fischler εξ ονόματος της Επιτροπής (13 Σεπτεμβρίου 1996)

Η Επιτροπή εκτιμά ότι η καταβολή ενιαίου ποσού ενίσχυσης ανά λίτρο γάλακτος για κάθε ένα από τα γαλακτοκομικά προϊόντα που διανέμονται στα πλαίσια του κοινοτικού προγράμματος επιχορήγησης για το γάλα στα σχολεία είναι αδικαιολόγητη εάν δε λαμβάνεται υπόψη η σύσταση του προϊόντος και, συνεπώς, η τιμή του.

Όσον αφορά τα επιχορηγούμενα γαλακτοκομικά προϊόντα, η Επιτροπή είναι πεπεισμένη ότι το ήδη υπάρχον φάσμα είναι αρκετά ευρύ και πολυποίκιλο ώστε να συμβάλει στην υγιεινή, ποικίλη και ισορροπημένη διατροφή των μαθητών.

Μετά τη μεταρρύθμιση του καθεστώτος που διέπει το γάλα στα σχολεία το 1993, τα γραφειοκρατικά εμπόδια που σχετίζονται με την εφαρμογή του μειώθηκαν αισθητά ενώ, παράλληλα, παραχωρήθηκε στα κράτη μέλη περισσότερη ελευθερία για την εφαρμογή του καθεστώτος.
ΓΡΑΠΤΗ ΕΡΩΤΗΣΗ E-1858/96 υποβολή: Hedwig Keppelhoff-Wiechert (PPE) προς την Επιτροπή (5 Iουλίου 1996)

Θέμα: Ανεύρεση των αιτίων της σκλήρυνσης κατά πλάκας

Η σκλήρυνση κατά πλάκας είναι μία ευρέως διαδεδομένη στην Ευρώπη και έως τώρα ανίατη νόσος. Δεν υφίσταται υποχρέωση δήλωσης της ασθένειας. Κατά τη θεραπευτική αγωγή αντιμετωπίζονται έως τώρα τα συμπτώματα αλλά όχι τα αίτια της νόσου. Ένα μητρώο δηλώσεων θα ήταν χρήσιμο για την ανεύρεση των αιτίων, προκειμένου να αναλύονται κοινά στοιχεία κατά την εμφάνιση της ασθένειας και να λαμβάνονται αντίστοιχα μέτρα. Θα ήταν δυνατή η ανταλλαγή ήδη υπαρχουσών πληροφοριών, γνώσεων και θεραπευτικών επιτυχιών.

1. Έχει η Επιτροπή την άποψη ότι με την καθιέρωση ενός μητρώου δηλώσεων στην ΕΕ μπορεί να διευκολυνθεί η ανεύρεση των αιτίων;

2. Σε καταφατική περίπτωση, ποιες δυνατότητες διαβλέπει η Επιτροπή με την υλοποίηση του μητρώου της σκλήρυνσης κατά πλάκας;

3. Πιστεύει η Επιτροπή, ότι η δημιουργία ενός μητρώου μπορεί να οδηγήσει στην μείωση των δαπανών στον τομέα της υγείας, λόγω του ότι η ανταλλαγή ιατρικών γνώσεων βελτιώνει κατ' αυτόν τον τρόπο τη θεραπευτική αγωγή;

Απάντηση του κ. Flynn εξ'ονόματος της Επιτροπής (10 Σεπτεμβρίου 1996)

Η σκλήρυνση κατά πλάκας είναι η πλέον κοινή νόσος αλλοίωσης του νωτιαίου μυελού και μεταξύ των πλέον κοινών κύριων ασθενειών του κεντρικού νευρικού συστήματος. Όπως αναφέρθηκε έμμεσα στην ερώτηση δεν υπάρχει απλή και εύκολη εξήγηση σχετικά με την προσβολή και την πρώιμη παθογένεση της νόσου. Είναι επίσης γενικά αποδεκτό ότι η θεραπεία είναι κυρίως καταπραϋντική και δεν κατευθύνεται στην ανεύρεση των αιτίων.

Ο έλεγχος και η παρακολούθηση των περιπτώσεων σκλήρυνσης κατά πλάκας μπορεί να έχει αξία για την περιγραφή της συχνότητας και τη γεωγραφική κατανομή της νόσου αλλά ελάχιστα βοηθά στην καθιέρωση της αιτιολογίας της. Επιπλέον, οι εκθέσεις σχετικά με την ασθένεια μπορούν να πραγματοποιηθούν μόνο μετά την εμφάνιση των κλινικών συμπτωμάτων η οποία συνήθως επέρχεται πολύ αργότερα από την προσβολή. Αυτό μειώνει ακόμη περισσότερο τη χρησιμότητα της σύνταξης εκθέσεων για την έρευνα των αιτίων, όπως επίσης και η πολυπαραγοντική φύση της νόσου.

Για τους λόγους αυτούς η Επιτροπή δεν προτίθεται να προωθήσει την κατάρτιση μητρώων για τη σκλήρυνση κατά πλάκας. Άλλωστε, η ανάπτυξη κατάλληλων ενδεικτών για το σχεδιασμό, τη χορήγηση πόρων και την αξιολόγηση των προγραμμάτων και δραστηριοτήτων μπορεί να υποστηριχθεί στα πλαίσια του προτεινόμενου προγράμματος για την παρακολούθηση της υγείας, σχετικά με το οποίο το Συμβούλιο έχει ήδη υιοθετήσει μια κοινή θέση.

Όσον αφορά τη δυνατότητα να καταστεί η σκλήρυνση κατά πλάκας νόσος που μπορεί να επισημανθεί, αυτό συμβαίνει μόνο με τις ασθένειες οι οποίες έχουν καθορισμένη αιτιολογία και παθογένεση και στις περισσότερες περιπτώσεις πρόκειται για μεταδοτικές νόσους.

Η Επιτροπή παρακολουθεί τις εξελίξεις στον ενλόγω τομέα με ενδιαφέρον και έχει υποστηρίξει την έρευνα σ'αυτόν μέσω των τεσσάρων προγραμμάτων ιατρικής έρευνας και υγείας (MHR) και των δύο προγραμμάτων βιοϊατρικής έρευνας και υγείας (Biomed 1 και 2).
ΓΡΑΠΤΗ ΕΡΩΤΗΣΗ P-2095/96 υποβολή: Elisabeth Schroedter (V) προς την Επιτροπή (16 Iουλίου 1996)

Θέμα: TRANSRAPID (Γερμανία) - άρθρο 92 της Συνθήκης περί ιδρύσεως της Ευρωπαϊκής Κοινότητας

Το γερμανικό σχέδιο κατασκευής τραίνου μαγνητικής ανάρτησης (TRANSRAPID) μεταξύ των πόλεων του Αμβούργου και του Βερολίνου, που έχει σύμφωνα με διάφορα επίσημα έγγραφα χαρακτηριστεί ως γραμμή αναφοράς για τη βελτίωση των εξαγωγικών δυνατοτήτων της γερμανικής βιομηχανίας, πρόκειται να επιδοτηθεί με 5,6 δισ. γερμανικά μάρκα που προορίζονται για την χάραξη του δικτύου και, κατά τα φαινόμενα, με υψηλά ποσά από τον γερμανικό κρατικό προϋπολογισμό.

Συμμερίζεται η Επιτροπή την άποψή μου ότι πρόκειται για μια μορφή στήριξης των εξαγωγών και ότι η κρατική αυτή ενίσχυση αντιβαίνει στην αρχή του άρθρου 92 της Συνθήκης περί ιδρύσεως της Ευρωπαϊκής Κοινότητας;

Σε ποιές ενέργειες προτίθεται να προβεί σχετικά η Επιτροπή;

Απάντηση του κ. Κinnock εξ ονόματος της Επιτροπής (13 Σεπτεμβρίου 1996)

Τον Απρίλιο 1996, η Γερμανία απεφάσισε να κατασκευάσει, μεταξύ Βερολίνου και Αμβούργου, σιδηροδρομική γραμμή μαγνητικής μετεώρισης. Το έργο θα συνεπάγεται δαπάνη περίπου 9 δις DM (4 740 εκατομ. ECU) για την επόμενη 9ετία. Το τρένο θα φθάνει σε ταχύτητες σχεδόν 500 χλμ./ώρα, η δε απόσταση των 285 χλμ. μεταξύ των δύο πόλεων θα καλύπτεται σε διάστημα μικρότερο της ώρας. Το τρένο θα εξυπηρετεί κυρίως επιβάτες, και σε μικρό βαθμό θα μεταφέρει ελαφρά εμπορεύματα.

Από το 1984 λειτουργεί στο Emsland τόπος δοκιμών για το ανωτέρω πρόγραμμα. Τη σχετική ευθύνη έχει η εταιρεία MVP -Versuchs- und Planungsgesellschaft fόr Magnetbandsysteme GmbH-(επιχείρηση έρευνας και ανάπτυξης σιδηροδρομικών συστημάτων μαγνητικής μετεώρισης). Τις αντίστοιχες εργασίες δοκιμών, μελέτης, προγραμματισμού και κατασκευής εκτελούν η MVP και έξι βιομηχανικές επιχειρήσεις.

Στο διάστημα 1994-1999 προβλέπεται ότι για να καλυφθούν οι δαπάνες έρευνας και ανάπτυξης της MVP, των συμμετεχουσών επιχειρήσεων και των ερευνητικών ινστιτούτων θα διατεθούν κονδύλια ύψους 460 εκατομ. DM (295 εκατομ. ECU). Η Επιτροπή, με την απόφασή της αριθ. 175Β/94 της 12ης Ιουνίου 1996, συμφώνησε να μην εγείρει αντιρρήσεις ως προς τον προϋπολογισμό αυτό. Η Επιτροπή εκτίμησε ότι μόνο το ένα τέταρτο από το ανωτέρω ποσό αποτελεί ενίσχυση κατά την έννοια του άρθρου 92 (1) της συνθήκης ΕΚ. Το υπόλοιπο αντιστοιχεί σε πληρωμές για την προμήθεια ειδών ή υπηρεσιών σε συνήθεις τιμές αγοράς, μετά από διαδικασίες δημοπράτησης. Το ποσό που θεωρήθηκε ως ενίσχυση επετράπη αφού έγινε παραπομπή σε ειδικούς κανόνες που ισχύουν για εργασίες έρευνας και ανάπτυξης.

Μολονότι μπορεί να προβληθεί ότι το έργο δημιουργεί προοπτικές εξαγωγών, η Επιτροπή θεωρεί ότι η αποζημίωση για δαπάνες έρευνας και ανάπτυξης που προκύπτει από τον προγραμματισμό της επιβατικής αυτής σιδηροδρομικής γραμμής μέσα στη Γερμανία δεν έχει τη μορφή εξαγωγικών ενισχύσεων.